b'\n_START_ARTICLE_\nHumoralna imunost\n_START_PARAGRAPH_\nHumoralna imunost je specifi\xc4\x8dna imunost zaradi protiteles v krvni plazmi, limfi in drugih telesnih teko\xc4\x8dinah (v nasprotju s celi\xc4\x8dno imunostjo, ki jo vr\xc5\xa1ijo limfociti T). Protitelesa proizvajajo aktivirani limfociti B, imenovani plazmatke. Dra\xc5\xbeljaj za aktivacijo limfocita B lahko posreduje druga antigen predstavitvena celica (na primer dendritska celica). Spro\xc5\xa1\xc4\x8dena protitelesa se ve\xc5\xbeejo na antigene na povr\xc5\xa1ini mikroorganizma, ki je vdrl v organizem (npr. bakterije ali virusa). Humoralna imunost ima tako ime, ker zajema snovi v telesnih teko\xc4\x8dinah (lat. humor = vlaga)._NEWLINE_Imunski sistem organizma razdelimo na prirojenega in pridobljenega. Vsak od njiju je sestavljen iz humoralne in celi\xc4\x8dne komponente.'